CELEX: 32018D1886
Language: hr
Date: 2018-11-30 00:00:00
Title: Provedbena odluka Komisije (EU, Euratom) 2018/1886 оd 30. studenoga 2018. o izmjeni Odluke 90/184/Euratom, EEZ o odobrenju Danskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene (priopćeno pod brojem dokumenta C(2018) 7854)

4.12.2018   
               
               
                  HR
               
               
                  Službeni list Europske unije
               
               
                  L 308/45
               
            
         PROVEDBENA ODLUKA KOMISIJE (EU, Euratom) 2018/1886
         оd 30. studenoga 2018.
         o izmjeni Odluke 90/184/Euratom, EEZ o odobrenju Danskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene
         
            
               (priopćeno pod brojem dokumenta C(2018) 7854)
            
         
         (Vjerodostojan je samo tekst na danskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. prvu alineju,
         nakon savjetovanja sa Savjetodavnim odborom za vlastita sredstva,
         budući da:
         
                     (1)
                  
                  
                     Na temelju članka 371. Direktive Vijeća 2006/112/EZ (2) Danska može, u skladu s uvjetima koji su se primjenjivali u toj državi članici na dan 1. siječnja 1978., nastaviti izuzimati transakcije navedene u dijelu B Priloga X. toj direktivi. U skladu s tim člankom te se transakcije moraju uzeti u obzir pri utvrđivanju osnovice vlastitih sredstava od poreza na dodanu vrijednost (PDV).
                  
               
                     (2)
                  
                  
                     Odlukom Komisije 90/184/Euratom, EEZ (3) Danskoj je među ostalim odobreno da pri izračunu osnovice vlastitih sredstava od PDV-a ne uzima u obzir transakcije iz točke 2. dijela B Priloga X. Direktivi 2006/112/EZ, tj. isporuke usluga autora, umjetnika i izvođača. Međutim, to je odobrenje kasnije stavljeno izvan snage Provedbenom odlukom Komisije 2012/814/EU (4), Euratom.
                  
               
                     (3)
                  
                  
                     Komisija je 2012. provela postupak preispitivanja odobrenja danih državama članicama radi povlačenja onih koja više nisu potrebna. U okviru tog postupka Danska je s popisa odobrenja koji je dostavila Komisiji nehotično izostavila odobrenje koje se odnosi na transakcije iz točke 2. dijela B Priloga X. Direktivi 2006/112/EZ. Komisija je to izostavljanje protumačila kao implicitnu potvrdu Danske da se to odobrenje može staviti izvan snage i nakon toga donijela Provedbenu odluku 2012/814/EU kojom se briše odobrenje dano u članku 1. Odluke 90/184/Euratom, EEZ. Da je Komisija bila u posjedu točnih podataka, to odobrenje ne bi bilo izbrisano.
                  
               
                     (4)
                  
                  
                     U dopisu od 30. travnja 2018. Danska je navela da je odobrenje dano u Odluci 90/184/Euratom, EEZ stavljeno izvan snage zbog nesporazuma. U Provedbenoj odluci 2012/814/EU, Euratom pogrešno je navedeno da je Danska oporezivala te transakcije iz točke 2. dijela B Priloga X. Direktivi 2006/112/EZ i da bi stoga odobrenje dano Odlukom 90/184/Euratom, EEZ trebalo staviti izvan snage. Međutim, Danska je potvrdila da nikad nije oporezivala isporuku usluga autora, umjetnika i izvođača te da te isporuke pripadaju transakcijama iz točke 2. dijela B Priloga X. Direktivi 2006/112/EZ, koje države članice mogu nastaviti izuzimati. S obzirom na to da osnova za stavljanje izvan snage odobrenja zapravo nikad nije postojala, Danska od Komisije zahtijeva da ponovno stavi na snagu odobrenje dano u Odluci 90/184/Euratom, EEZ.
                  
               
                     (5)
                  
                  
                     Na temelju analize dokumenata koje je Danska dostavila 2012. i na temelju informacija primljenih od Danske 2018., Komisija smatra da bi odobrenje trebalo ponovno staviti na snagu kako bi se ispravili uvjeti iz Odluke 90/184/Euratom, EEZ te da bi se ono trebalo primjenjivati od tog datuma.
                  
               
                     (6)
                  
                  
                     Radi transparentnosti i pravne sigurnosti primjereno je vremenski ograničiti primjenjivost tog odobrenja.
                  
               
                     (7)
                  
                  
                     Odluku 90/184/Euratom, EEZ trebalo bi stoga na odgovarajući način izmijeniti,
                  
               DONIJELA JE OVU ODLUKU:
         
            Članak 1.
            U Odluci 90/184/Euratom, EEZ umeće se sljedeći članak 2.a:
            
               
                  „Članak 2.a
                  Danskoj se odobrava da pri izračunu osnovice vlastitih sredstava od PDV-a od 20. prosinca 2012. do 31. prosinca 2022. ne uzima u obzir transakcije iz točke 2. dijela B Priloga X. Direktivi Vijeća 2006/112/EZ (*1) u mjeri u kojoj se one odnose na isporuke usluga autora, umjetnika i izvođača.
               
            
         
         
            Članak 2.
            Ova je Odluka upućena Kraljevini Danskoj.
         
         
            Sastavljeno u Bruxellesu 30. studenoga 2018.
            
               
                  Za Komisiju
               
               Günther OETTINGER
               
                  Član Komisije
               
            
         
         
            (1)  SL L 155, 7.6.1989., str. 9.
         
         
            (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
         
            (3)  Odluka Komisije 90/184/Euratom, EEZ od 23. ožujka 1990. o odobrenju Danskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene (SL L 99, 19.4.1990., str. 37.).
         
            (4)  Provedbena odluka Komisije 2012/814/EU, Euratom od 19. prosinca 2012. o izmjeni Odluke 90/184/Euratom, EEZ o odobrenju Danskoj da pri izračunu osnovice vlastitih sredstava od PDV-a ne uzima u obzir određene kategorije transakcija te da primjenjuje određene približne procjene (SL L 352, 21.12.2012., str. 56.).